
Στο «Green Deal Greece 2026» του ΤΕΕ: Πώς θα επιταχυνθούν με ασφάλεια τα δημόσια έργα – Κλειδί η χρηματοδότηση

- Νίκος Ταχιάος: Το 2027 η επανεκκίνηση του μετροπόντικα στη Γραμμή 4

- Δημήτρης Αναγνώπουλος: Ο κόμβος Μεταμόρφωσης θα μειώσει κατά 50% την κυκλοφοριακή συμφόρηση

- Χρήστος Φαφούτης: Οι επόμενες επεκτάσεις σε Θεσσαλονίκη και Αθήνα – Τα σχέδια για Γλυφάδα και Ίλιον

- Διονύσης Γεωργόπουλος: Απαραίτητο το σύστημα αναθεώρησης των τιμών στα δημόσια έργα

- Δημήτρης Αρβανίτης: Ο ρόλος του τεχνικού συμβούλου στην υλοποίηση των μεγάλων έργων

Στα βήματα που θα επιταχύνουν την εκτέλεση των δημοσίων έργων, αλλά και στην πρόοδο των κρισιμότερων από αυτά εστίασαν οι συμμετέχοντες στη θεματική για τις Υποδομές, στο συνέδριο «Green Deal Greece 2026», που διοργάνωσε τη Δευτέρα 2 Νοεμβρίου το ΤΕΕ, σε συνεργασία με το economix.gr, για 6η συνεχόμενη χρονιά, στο Κέντρο Πολιτισμού Ίδρυμα Σταύρος Νιάρχος.

Στη συζήτηση, που συντόνισε η δημοσιογράφος Φαίη Χρυσοχόου, συμμετείχαν ο Υφυπουργός Υποδομών και Μεταφορών, Νίκος Ταχιάος, ο Γενικός Γραμματέας Υποδομών, Δημήτριος Αναγνώπουλος, ο Διευθύνων Σύμβουλος της ΕΛΛΗΝΙΚΟ ΜΕΤΡΟ, Χρήστος Φαφούτης, ο Πρόεδρος και Διευθύνων Σύμβουλος της ΜΕΣΟΓΕΙΟΣ, Διονύσης Γεωργόπουλος, ο Πρόεδρος και Διευθύνων Σύμβουλος της Roikos Engineering Consultants, Κωνσταντίνος Καλέργης και ο Chief Technical Officer Construction Management Services της PLANET, Δημήτρης Αρβανίτης.

Νίκος Ταχιάος: Το 2027 η επανεκκίνηση του μετροπόντικα στη Γραμμή 4
Στην επανεκκίνηση του μετροπόντικα της Γραμμής 4 του Μετρό της Αθήνας, στις επεκτάσεις του Μετρό Θεσσαλονίκης, αλλά και στην πορεία των μεγάλων έργων υποδομών αναφέρθηκε ο Υφυπουργός Υποδομών και Μεταφορών, Νίκος Ταχιάος.

Για τη Γραμμή 4, σημείωσε ότι γίνεται το καλύτερο δυνατό ώστε να επανεκκινήσει ο μετροπόντικας, εκτιμώντας, ωστόσο, ότι αυτό δεν μπορεί να συμβεί πριν από την έναρξη της νέας χρονιάς. «Διαβλέπω μία προσπάθεια να αποκτήσει πολιτικά χαρακτηριστικά το συγκεκριμένο ζήτημα, αν και στην πραγματικότητα κάποιοι έχουν θιγεί», είπε.

Όπως ανέφερε, θα ακολουθηθούν όσα προβλέψει ο έλεγχος των κτιρίων, διευκρινίζοντας ότι μέχρι στιγμής δεν έχει προκύψει αντικειμενικό πρόβλημα που να οδηγεί στην εκκένωσή τους. Σύμφωνα με τον ίδιο, τόσο η πρόταση της κοινοπραξίας όσο και οι αξιολογήσεις της Ελληνικό Μετρό συγκλίνουν στο ότι οι εργασίες μπορούν να προχωρήσουν με προοπτική ασφάλειας.

Σε ό,τι αφορά το Μετρό Θεσσαλονίκης, ο κ. Ταχιάος ανέφερε ότι ο σχεδιασμός προβλέπει την επέκτασή του σε δυναμικές γειτονιές της πόλης, όπως ο Εύοσμος, τονίζοντας ότι δεν μπορεί να αγνοηθεί η ανάγκη εξυπηρέτησης περιοχών με σημαντική επιβατική κίνηση. Η επέκταση προς το αεροδρόμιο θα ακολουθήσει «εν καιρώ», καθώς, όπως σημείωσε, δεν αποτελεί αυτή τη στιγμή προτεραιότητα.

Μιλώντας για το πεδίο των χρηματοδοτήσεων, ο Υφυπουργός τόνισε τη δημοσιονομική σταθερότητα στην οποία πρέπει να μείνει πιστή η χώρα, ενώ κατέληξε λέγοντας ότι η Ελλάδα πρέπει να παραμείνει προσγειωμένη στην πραγματικότητα.

Δημήτρης Αναγνώπουλος: Ο κόμβος Μεταμόρφωσης θα μειώσει κατά 50% την κυκλοφοριακή συμφόρηση
Στις παρεμβάσεις που απαιτούνται για την αντιμετώπιση του κυκλοφοριακού προβλήματος, αλλά και στον σχεδιασμό των υποδομών με μακροπρόθεσμο ορίζοντα, αναφέρθηκε ο Γενικός Γραμματέας Υποδομών, Δημήτριος Αναγνώπουλος.

Όπως σημείωσε, είναι σημαντικό να εξεταστούν οι ανάγκες που θα προκύψουν σε βάθος χρόνου, επισημαίνοντας τη σημασία της αναβάθμισης του κόμβου της Μεταμόρφωσης, η οποία εκτιμάται ότι μπορεί να συμβάλει στη μείωση της κυκλοφοριακής συμφόρησης ακόμη και κατά 50%.

Στις παρεμβάσεις αυτές προστίθενται έργα με μακροπρόθεσμο ορίζοντα, όπως ο οδικός άξονας Ελευσίνα – Οινόφυτα. Πρόκειται για έναν αυτοκινητόδρομο που θα παρακάμπτει ολόκληρη την πρωτεύουσα, περιορίζοντας τόσο τον κυκλοφοριακό όσο και τον περιβαλλοντικό φόρτο.

Αναφερόμενος στην ανθεκτικότητα των υποδομών, τόνισε ότι ο σχεδιασμός των έργων πρέπει να αποσκοπεί στη βελτίωση της καθημερινότητας, αλλά επισήμανε ότι πρόκειται για έργα αυξημένου προϋπολογισμού, γεγονός που καθιστά αναγκαία την επιλεκτική αξιολόγηση των παρεμβάσεων.

Χρήστος Φαφούτης: Οι επόμενες επεκτάσεις σε Θεσσαλονίκη και Αθήνα – Τα σχέδια για Γλυφάδα και Ίλιον
Στις επιδόσεις του Μετρό Θεσσαλονίκης μετά την ένταξη του κλάδου της Καλαμαριάς, αλλά και στον σχεδιασμό των επόμενων επεκτάσεων στην Αθήνα, εστίασε ο Διευθύνων Σύμβουλος της ΕΛΛΗΝΙΚΟ ΜΕΤΡΟ, Χρήστος Φαφούτης.

Με την ένταξη της επέκτασης της Καλαμαριάς στο δίκτυο, η μέση ημερήσια κίνηση υπολογίζεται σε 126.800 επιβιβάσεις, ενώ τον Οκτώβριο καταγράφηκε αύξηση 17,8% σε σύγκριση με τον Σεπτέμβριο. Από τα μέσα Αυγούστου έχει υπογραφεί σύμβαση για τις πρόδρομες εργασίες της επέκτασης, με επόμενο βήμα την ολοκλήρωση των μελετών, προκειμένου να αναζητηθεί χρηματοδότηση για τη συνέχεια του έργου, σύμφωνα με όσα είπε.

Για τη Γραμμή 4 του Μετρό της Αθήνας και τα προληπτικά μέτρα κάτω από κατοικίες κατά τη διέλευση του μετροπόντικα, ο κ. Φαφούτης ξεκαθάρισε ότι η χάραξη θα παραμείνει ως έχει. «Τα επόμενα βήματα περιλαμβάνουν την εκπόνηση μελετών αποκατάστασης και παρεμβάσεων. Παράλληλα βρίσκεται σε εξέλιξη η αξιολόγηση των τεχνικών εκθέσεων των εμπειρογνωμόνων», υπογράμμισε.

Σε ό,τι αφορά τις υπόλοιπες επεκτάσεις του αθηναϊκού Μετρό, επόμενη προτεραιότητα αποτελεί η επέκταση της Γραμμής 2 προς το Ίλιον. «Πρόκειται για γραμμή μήκους 4 χιλιομέτρων, με τρεις σταθμούς. Οι περιβαλλοντικές εγκρίσεις έχουν ολοκληρωθεί και ακολουθεί η ανάλυση κόστους-οφέλους, ώστε να αναζητηθεί χρηματοδότηση», εξήγησε. Είπε επίσης ότι εξετάζονται δύο εναλλακτικές χαράξεις για την επέκταση του Μετρό προς τη Γλυφάδα.

Για το Τραμ, ο Διευθύνων Σύμβουλος της ΕΛΛΗΝΙΚΟ ΜΕΤΡΟ παρουσίασε τις παρεμβάσεις που ολοκληρώθηκαν στις αρχές Σεπτεμβρίου. Συγκεκριμένα, ολοκληρώθηκε η επέκταση του αμαξοστασίου, ώστε να μπορεί να φιλοξενεί 22 οχήματα, ενώ αναβαθμίστηκαν τα ηλεκτρομηχανολογικά συστήματα και κατασκευάστηκαν εγκαταστάσεις επιθεώρησης τροχαίου υλικού.

Διονύσης Γεωργόπουλος: Απαραίτητο το σύστημα αναθεώρησης των τιμών στα δημόσια έργα
Την ανάγκη να θεσπιστεί άμεσα ένα σύστημα αναθεώρησης των τιμών στα δημόσια έργα, με βάση το κόστος των υλικών, υπογράμμισε ο Πρόεδρος και Διευθύνων Σύμβουλος της ΜΕΣΟΓΕΙΟΣ, Διονύσης Γεωργόπουλος, προειδοποιώντας ότι ο κλάδος βρίσκεται ξανά μπροστά σε αδιέξοδα, παρά τη βελτίωση που είχε φέρει μια νομοθετική ρύθμιση πριν από περίπου δύο χρόνια.

«Οι τιμές των δημόσιων έργων βασίζονται σε δεδομένα που χρονολογούνται από πολύ παλιά και έχουν κληθεί να ανταποκριθούν σε διαδοχικές κρίσεις, από τους πολέμους και την πανδημία έως την ενεργειακή κρίση. Η νομοθετική ρύθμιση που εφαρμόστηκε πριν από περίπου δύο χρόνια έδωσε ένα μπόνους στις τιμές, προσφέροντας ανάσα στους εργολήπτες», σχολίασε, προσθέτοντας ότι είναι επείγουσα η δημιουργία ενός μόνιμου συστήματος αναθεώρησης τιμών, που θα συνδέεται με τις πραγματικές μεταβολές στο κόστος των υλικών.

Ο κ. Γεωργόπουλος προειδοποίησε, επίσης, για την επανεμφάνιση μεγάλων εκπτώσεων στους διαγωνισμούς δημόσιων έργων, οι οποίες, όπως εκτίμησε, αναμένεται να ενταθούν. Αναφέρθηκε ακόμα στην προετοιμασία νομοθετικής ρύθμισης σε ευρωπαϊκό επίπεδο, η οποία θα δίνει προτεραιότητα στην ποιότητα της τεχνικής προσφοράς. «Μια τέτοια αλλαγή μπορεί να συμβάλει στη βελτίωση της κατάστασης», συμπέρανε.

Κωνσταντίνος Καλέργης: Τι καθυστερεί την ωρίμανση των νέων έργων υποδομών
Από την πλευρά του, ο Πρόεδρος και Διευθύνων Σύμβουλος της Roikos Engineering Consultants, Κωνσταντίνος Καλέργης απαρίθμησε τα βήματα που απομένουν για την επιτάχυνση των έργων υποδομής. Όπως σημείωσε, δεν έχει προχωρήσει η ωρίμανση νέων έργων, μια παθογένεια που δεν συνδέεται με την έλλειψη χρηματοδότησης. Παράλληλα, η πίεση του χρόνου επηρεάζει τον σχεδιασμό, ενώ το θεσμικό πλαίσιο δεν έχει απλοποιηθεί στον βαθμό που απαιτείται.

«Ενδεικτικό των καθυστερήσεων είναι ότι ακόμη και αν υπήρχε σήμερα επαρκής χρηματοδότηση για την ωρίμανση των έργων, θα απαιτούνταν περίπου τρία χρόνια μόνο για την ανάθεση των μελετών» τόνισε. Για τον λόγο αυτό, ο κ. Καλέργης έθεσε ως κρίσιμη προτεραιότητα την απλοποίηση των διαδικασιών τόσο για την ανάθεση όσο και για την εκτέλεση των έργων. Επίσης, αναγνώρισε τις πρωτοβουλίες που έχει αναλάβει το Τεχνικό Επιμελητήριο Ελλάδας, επισημαίνοντας ότι πλέον χρειάζεται και η δημόσια διοίκηση να ακολουθήσει τον ρυθμό των παρεμβάσεών του.

Δημήτρης Αρβανίτης: Ο ρόλος του τεχνικού συμβούλου στην υλοποίηση των μεγάλων έργων
Σημαντική είναι η συμβολή του τεχνικού συμβούλου στην υλοποίηση των έργων υποδομής, καθώς μπορεί να εντοπίζει εγκαίρως πιθανά προβλήματα και να παρεμβαίνει όταν προκύπτουν δυσκολίες. Τον ρόλο αυτό περιέγραψε ο Chief Technical Officer Construction Management Services της PLANET, Δημήτρης Αρβανίτης, παρουσιάζοντας παράλληλα τα έργα στα οποία συμμετέχει η εταιρεία.

Μεταξύ αυτών είναι η αποκατάσταση των βλαβών που προκάλεσε η κακοκαιρία Daniel στη Θεσσαλία, ο οδικός άξονας Καλαμάτα – Ριζόμυλος, το καζίνο στο Ελληνικό, καθώς και η πιστοποίηση των συστημάτων ασφαλείας στα 14 αεροδρόμια της Fraport.

Αναλύοντας την αξία του τεχνικού συμβούλου, ο κ. Αρβανίτης περιέγραψε τη διαδρομή από τον αρχικό σχεδιασμό έως την υλοποίηση ενός έργου. Σε αυτή την αλυσίδα, ο τεχνικός σύμβουλος έχει υποστηρικτικό, αλλά ουσιαστικό ρόλο, προσφέροντας εξειδικευμένη γνώση, ώστε να εντοπίζονται εξαρχής πιθανά ζητήματα και να γίνονται έγκαιρες παρεμβάσεις όταν εμφανίζονται δυσκολίες, σύμφωνα με τον ίδιο.

«Πρέπει να σχεδιάζουμε το αύριο και όχι το σήμερα», ήταν το μήνυμα που έστειλε.

Μπορείτε να παρακολουθήσετε τις εργασίες του συνεδρίου Green Deal Greece 2026 από την επίσημη ιστοσελίδα: https://greendealgreece26.economix.gr/ καθώς και από τα ψηφιακά κανάλια του ΤΕΕ.

Το συνέδριο στήριξαν, μεταξύ πολλών άλλων, ως Platinum Χορηγοί οι AKTOR, AVAX, ΓΕΚ ΤΕΡΝΑ, ΔΕΗ, ΜΕΤΚΑ.

Δελτίο Τύπου  

